
Szalmára alapozott fűtési rendszerek jelene és jövője

A nagyteljesítményű szalmabálás fűtési rendszerek hazai gyártását és forgalmazását három évvel ezelőtt kezdte meg az Altherm Kft. Dolgozatomban ezen fűtési rendszerek jelenlegi helyzetét vizsgáltam belső céges információk segítségével, kérdőíves felmérésekkel, interjúkkal, s a kapott válaszok alapján a jövőbeni helyzetükre is próbáltam következtetni.
Szakirodalmi áttekintésemben kitértem a világ és országunk energiahelyzetére, a megújuló energiaforrások felhasználására, különös tekintettel a biomasszáéra és a szalmáéra. A kérdőíves felmérésből kiderült, hogy a válaszadók még nem ismerik eléggé ezt a tüzelési módot, s vásárlásuk akadálya elsősorban nem a tőkehiány. Azoknál az ügyfeleknél, akik már vásároltak a cégtől kazánt, pozitív tapasztalatokat véltem felfedezni. A vállalat dán tulajdonosát az értékesítés nehézségeiről kérdeztem és a szalmatüzelés európai helyzetéről. Bőcs község polgármesterétől pedig megtudhattam, hogy miért választották a közintézményeik fűtésére ezt a tüzelési módot.



